**МОТИВИ**

**към проекта на Наредба за изменение и допълнение**

**на Наредба № 15 от 5.05.2004 г. за воденето и съхраняването на регистрите от Комисията за финансов надзор и за подлежащите на вписване обстоятелства (Наредба № 15 от 2004 г.)**

Причини, налагащи приемането на Наредбата:

Комисията за финансов надзор (КФН) води публични регистри, в които оповестява информация за поднадзорните й лица. С Наредба № 15 от 2004 г. са уредени обстоятелствата, които подлежат на вписване в регистрите на КФН, воденето и съхраняването на регистрите, както и процедурите, осигуряващи функционирането на регистрите като единна информационна система, като последните изменения в Наредба № 15 от 2004 г. са направени през 2014 г. Настъпилите законодателни промени след 2014 г. водят до необходимост от предприемане на настоящите изменения и допълнения в Наредба № 15 от 2014 г.

В областта на инвестиционната дейност се предвижда създаване на отделен регистър на многостранните системи за търговия, като се регламентират обстоятелствата, които ще се оповестяват за съответните многостранни системи за търговия. Прецизират се обстоятелствата, които подлежат на вписване в регистъра на публичните дружества и другите емитенти на ценни книжа във връзка с приемането на новия Закон за прилагане на мерките срещу пазарните злоупотреби с финансови инструменти (ДВ, бр. 76 от 2016 г.), измененията в Закона да публичното предлагане на ценни книжа (ДВ, бр. 42 от 2016 г. и бр. 62 от 2017 г.), новия Закон за счетоводството (бр. 95 от 2015 г.) и измененията в Наредба № 2 от 17.09.2003 г. за проспектите при публично предлагане и допускане до търговия на регулиран пазар на ценни книжа и за разкриването на информация (ДВ, бр. 63 от 2016 г.).

Промените в Наредба № 15 от 2014 г., които касаят застраховането, произтичат от приетия нов Кодекс за застраховането (ДВ, бр. 102 от 2015 г.) и Наредба № 53 от 23.12.2016 г. за изискванията към отчетността, оценката на активите и пасивите и образуването на техническите резерви на застрахователите, презастрахователите и Гаранционния фонд (ДВ, бр. 6 от 2017 г.). Обстоятелствата, които се обявяват в регистъра на застрахователите, презастрахователите, застрахователните брокери и застрахователните агенти са приведени в съответствие с посочената нормативна уредба. Предвижда се и създаване на регистър на схемите със специална цел за алтернативно прехвърляне на застрахователен риск, като се уреждат обстоятелствата, които ще се оповестяват за тези схеми.

Промените, които се предлагат в Наредба № 15 от 2014 г. в областта на допълнителното социално осигуряване, са свързани с приемането на новия Закон за независимия финансов одит (ДВ, бр. 95 от 2016 г.).

Цели, които се поставят с приемането на наредбата:

С проекта на наредба се цели осигуряване на прозрачност в работата на КФН и публичност по отношение на обстоятелствата за статута и дейността на поднадзорните на КФН лица. С предложените изменения в наредбата се избягват противоречията между законовата и подзаконовата уредба. Част от предложените изменения в Наредба № 15 от 2014 г. са с правно-технически характер и имат за цел прецизиране на досега действащите разпоредби на наредбата.